钦定古今图书集成/明伦汇编/官常典/第128卷 > 《翰林院世袭五经博士颜议墓志铭》
## 钦定古今图书集成/明伦汇编/官常典/第128卷 > 《翰林院世袭五经博士颜议墓志铭》

王珙

府君讳议，字定伯，兖国复圣公六十世嫡孙也。曾大
父讳池，字德裕，仕元历任宣德府儒学教授，山阳县
主簿，三氏子孙教授。大父讳拳，字克膺。父希仁，字士
元，明经博览，隐处弗仕。先后俱居陋巷，主奉祀事。正
统以来，宗系为别族所乱，太府君力辨之，数十年而
未定。府君幼而警慧，言动不苟，太府君深器之，尝谓
人曰：“正吾家之宗派，主吾祖之祀事，其在是儿乎！”既
长，践履笃实，历练明达，事至物来，如庖丁视牛，洞析
肯綮，殆无疑也。交友以敬，终始惟一。善于谈论，亹亹
不倦。遇权贵势要，略无挫志。乡邻有饥者食之，寒者
衣之，婚丧不能举者资之，其救人之急类如此。天顺
间，府君复以宗系不定闻于朝。命下廷臣集议，皆举
太府君正统时辨证，已蒙圣断，以“世居陋巷”为定。岁
壬午，上闻，诏允其请，遂授前职，仍令主奉祀事，舆论
归之。每岁圣节，赴京朝贺，或赐内筵，或给路费，眷宠
非一，恩至渥也。成化改元乙酉，天子视学，敕礼官行取三氏子孙袭封衍圣公，陪祀先圣先师。礼成，上御
文华殿，面赐冠带、宫锦袭衣，宴于礼部。于时朝贺未
有宅第，未给脚力，府君入奏可之，赐以东安门外官
舍一区，水陆往还，给以脚力，永为定制，前此未有。成
化丁酉，归老于家。子公𬭎以嫡应嗣，如府君官职。弘
治改元戊申，复举视学之典，公𬭎偕三氏子孙至京，
一如府君恩例，何其荣且幸欤母陈氏，里人陈贵之
女，有淑德昆季三人。生于永乐戊戌六月二十八日，
卒于弘治癸丑二月十九日，得寿七十有六。配杜氏，
晋府教授征之长女。子男三人。长即公𬭎，今世袭翰
林院五经博士，娶山西布政司右参议孙昱长女。仲
曰公铜，早逝；季曰公𬬩，娶宣圣五十八代孙孔公春
次女。克绍先业，亦能子也。女一人，适宣圣五十八世
孔公慎长子彦富。男孙七人：重德、重礼、重道、重贤、重
清、重文、重章，皆森然玉树，所就未可量也。女孙四人，
以今年五月二十一日扶榇归葬祖茔。惧其久而潜
德弗彰，托学录孔公璜辅文所状。事行，请铭于余。余
忝教三氏，不得已遂为之志。铭曰：不辱以承其先，不
倦以传诸后。宗系以之而定，世官由之而作。宜享寿
祉，而竟止于斯，冥冥所施，又将谁尤？